সাতসকালে উত্তরপ্রদেশের এটায় পথ দুর্ঘটনায় মৃত্যু হল অন্তত ১৩জন স্কুল পড়ুয়ার। এ দিন সকালে এটার আলিগঞ্জ এলাকায় একটি বেসরকারি স্কুলের বাসের সঙ্গে বালি ভর্তি একটি লরির মুখোমুখি সংঘর্ষ হয়। এই ঘটনায় অন্তত ৪০জন স্কুল পড়ুয়া গুরুতর আহত হয়েছে। তাদের উদ্ধার করে স্থানীয় হাসপাতালে উদ্ধার করা হয়েছে। 
দুর্ঘটনাগ্রস্ত বাসটিতে লোয়ার কেজি থেকে শুরু করে সপ্তম শ্রেণির পড়ুয়ারা ছিল। ঘন কুয়াশার জন্যই এই দুর্ঘটনা ঘটেছে বলে প্রাথমিকভাবে মনে করা হচ্ছে। পুলিশের উচ্চপদস্থ আধিকারিকরা ঘটনাস্থলে পৌঁছে উদ্ধারকাজে তদারকি করে দ্রুত আহত পড়ুয়াদের চিকিৎসাক ব্যবস্থা করছেন। সরকারি হাসপাতাল ছাড়াও বেসরকারি নার্সিংহোমেও পড়ুয়াদের চিকিৎসা চলছে। তিন পড়ুয়াকে তাদের অভিভাবকরা চিকিৎসার জন্য অন্যত্র নিয়ে গিয়েছেন।